贈明師
作者：郭印
朝代：宋

paragraphs: 四民不相奪，事業勤且專。
所適既多歧，乃爲異物遷。
初心轉錯亂，故步成跰𨇤。
一縱不可收，有如解纜船。
而况佛之徒，辭家童其顛。
耕杼兩不知，蕭條香火緣。
胡爲反自棄，捨已芸人田。
筆墨殘畫永，詞章奪春妍。
持此謁豪貴，往往求知憐。
大事殊未明，口張鼻撩天。
不見湯休輩，才名舉世傳。
形化心亦爾，抱病歸黄泉。
汝質本渾金，未逢妙手鐫。
好名一以誤，沈溺在詩篇。
毫釐失千里，萍梗空十年。
吾言雖屢苦，掉首終弗然。
邇來心孔開，舊學都棄捐。
青山决棲隱，求師覓安禪。
聞之喜且疑，此志諒能堅。
行矣無所贈，短章當緡錢。